Document ID: 31985R2139

*****
ΚΑΝΟΝΙΣΜΟΣ (ΕΟΚ) αριθ. 2139/85 ΤΟΥ ΣΥΜΒΟΥΛΙΟΥ
της 25ης Ιουλίου 1985
που τροποποιεί τον κανονισμό (ΕΟΚ) αριθ. 3247/81 περί της χρηματοδοτήσεως από το ΕΓΤΠΕ, τμήμα «Εγγυήσεων», ορισμένων μέτρων παρέμβασης και ιδίως εκείνων που συνίστανται στην αγορά, αποθεματοποίηση και πώληση γεωργικών προϊόντων από τους οργανισμούς παρέμβασης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα «Εγγυήσεων» (1), όπως τροποποιήθηκε τελευταία από τον κανονισμό (ΕΟΚ) αριθ. 1716/84 (2), και ιδίως το άρθρο 4 παράγραφος 3,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 3247/81 (3), όπως τροποποιήθηκε τελευταία από τον κανονισμό (ΕΟΚ) αριθ. 1717/84 (4), ορίζει τους κανόνες και τους όρους που διέπουν τους ετήσιους λογαριασμούς που επιτρέπουν να προσδιορισθούν οι δαπάνες που πρέπει να χρηματοδοτηθούν από το ΕΓΤΠΕ, τμήμα «Εγγυήσεων», για τα μέτρα παρέμβασης, για τα οποία δεν έχει καθορισθεί, στο πλαίσιο μιας κοινής οργάνωσης αγοράς, ορισμένο ανά μονάδα ποσό·
ότι για το βούτυρο και τα σιτηρά τα οποία διατίθενται στην παρέμβαση κατά τη διάρκεια της περιόδου εμπορίας 1985/86, εξετάζεται να παραχθεί στα κράτη μέλη η δυνατότητα να ελαττώσουν την προθεσμία πληρωμής υπέρ των μικρών παραγωγών·
ότι στην περίπτωση που τα κράτη μέλη χρησιμοποιήσουν αυτή τη δυνατότητα, οι συμπληρωματικές δαπάνες που θα προκύψουν δεν θα πρέπει να υπαχθούν στο ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3247/81 συμπληρώνεται με το ακόλουθο άρθρο:
«Άρθρο 7α
Στην περίπτωση που η κοινοτική νομοθεσία παρέχει τη δυνατότητα στα κράτη μέλη να ελαττώσουν τις προθεσμίες πληρωμής, για την αγορά στην παρέμβαση βουτύρου και σιτηρών που προέρχονται από μικρούς παραγωγούς, οι δαπάνες των τόκων που προκύπτουν από τη χρησιμοποίηση αυτής της δυνατότητας, για την περίοδο εμπορίας 1985/86, δεν λαμβάνονται υπόψη για τους ετήσιους λογαριασμούς που αναφέρονται στο άρθρο 1 του παρόντος κανονισμού.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 1985.

Labels: 15